ระบบขนส่งทางรางทุกระบบ ไม่ให้บรรทุกผู้โดยสารเกินร้อยละ 50 ของความจุสูงสุด
นายกิตติพันธ์ ปานจันทร์ อธิบดีกรมการขนส่งทางราง เปิดเผยว่า เพื่อควบคุมการแพร่ระบาดของโรคโควิด–19 กรมการขนส่งทางราง ออกประกาศขอความร่วมมือหน่วยงานที่ให้บริการระบบขนส่งทางรางทุกระบบปฏิบัติตามคำสั่งโดยให้กำกับดูแลผู้โดยสารภายในขบวนรถ ไม่ให้เกินร้อยละ 50 ของความจุสูงสุด ภายในขบวนรถให้ผู้โดยสารเว้นระยะห่างระหว่างบุคคลบริเวณที่นั่งแบบที่เว้นที่ เว้นระยะห่างระหว่างบุคคลในการยืนประมาณ 0.50 - 1 เมตร ไม่ให้ผู้โดยสารหันหน้าเข้าหากัน สวมหน้ากากผ้าหรือหน้ากากอนามัยอย่างถูกวิธีและงดการสนทนาภายในขบวนรถ กรณีขบวนรถไฟโดยสารเข้าและออกพื้นที่จังหวัดที่กำหนด ให้เป็นพื้นที่ควบคุมสูงสุดและเข้มงวด ให้มีจุดคัดกรองและจัดเจ้าหน้าที่ในการตรวจคัดกรองผู้โดยสารโดยเคร่งครัด ผู้โดยสารต้องเตรียมเอกสารยืนยันความจำเป็นในการเดินทางตามที่ทางราชการกำหนด และเอกสาร ต.8-คค แสดงแก่เจ้าหน้าที่และขอความร่วมมือในการงดหรือชะลอการเดินทางข้ามเขตพื้นที่จังหวัดที่ไม่มีเหตุจำเป็นและให้เพิ่มความเข้มงวดและรัดกุม ในการปฏิบัติมาตรการต่างๆ ตั้งแต่วันที่ 21 กรกฎาคม พ.ศ. 2564 เป็นต้นไป